5 ความเชื่อผิดๆ เกี่ยวกับหุ้น (1)
....วรวรรณ ธาราภูมิ.
10 ส.ค. 2554

....วรวรรณ ธาราภูมิ.
มีหลายคนทีเดียวที่ชอบคุยเรื่องหุ้นให้คนอื่นฟัง แม้ว่าการพูดคุยเรื่องหุ้นอาจจะดูดี น่าตื่นเต้น ดูมีความรอบรู้ แต่บางคนก็เข้าใจผิด และไม่รู้จริง 
ความเชื่อผิดๆ ข้อที่ 1 : “การลงทุนในหุ้นของบริษัท X ของผม เป็นการลงทุนที่มั่นใจได้ 100%”
ความเข้าใจผิด หุ้นที่ร้อนแรง ใครๆ ก็แย่งกันซื้อ ต้องเป็นการลงทุนที่ได้รับผลตอบแทนที่ยอดเยี่ยมแน่นอน 
ทำไมถึงเป็นความเชื่อที่ผิด ไม่มีการลงทุนอะไรที่มั่นใจได้ 100% บริษัทไหนๆ ก็อาจจะมีปัญหาร้ายแรงที่ซ่อนไว้จากผู้ลงทุน/ผู้ถือหุ้น และด้วยการซ่อนปัญหา ซ่อนตัวเลขที่ลงบัญชีให้ผิดๆ เพื่อแสดงกำไรสูงๆ ราคาหุ้นจะได้สูงตามไปด้วย สิ่งเหล่านี้ทำให้บริษัทใหญ่ๆ อย่าง Enron, WorldCom พังทลายมาแล้ว 
แสดงว่าแม้กระทั่งบริษัทขนาดยักษ์ที่มีชื่อเสียง มีผู้บริหารมืออาชีพที่ดีที่สุด ก็ยังพังทลายได้จากหายนะที่ควบคุมไม่ได้ หรือจากการเปลี่ยนแปลงครั้งยิ่งใหญ่ในตลาด เช่น การมีคู่แข่งใหม่ หรือการเปลี่ยนแปลงทางเทคโนโลยีและที่สำคัญที่สุดคือ การฉ้อโกง
นอกจากนี้ เมื่อเราซื้อหุ้นด้วยความร้อนแรงของมัน ด้วยข่าวลือ ราคาหุ้นนั้นก็อาจสูงเกินกว่าความเป็นจริง ซึ่งทำให้ยากที่จะได้รับผลตอบแทนสูงๆ ได้
การป้องกันหายนะจากการลงทุนที่ดีที่สุดคือการกระจายการลงทุน และยิ่งต้องทำเช่นนั้นหากเราลงทุนในหุ้นเองโดยไม่ได้ลงทุนผ่านกองทุนรวม ซึ่งมีการกระจายการลงทุนไว้อย่างดีแล้ว หากเราลงทุนเองก็ควรเรียนรู้วิธีหาบริษัทดีๆ ที่อาจจะไม่มีคนเห็นคุณค่าในวันนี้ เพราะราคาหุ้นยังไม่ร้อนแรง แต่มีโอกาสมากที่จะให้ผลตอบแทนสูงจากการลงทุนในระยะยาว วิธีนี้จะช่วยลดความเสี่ยงจากการลงทุนในหุ้นและเพิ่มผลตอบแทนให้เราได้
ผู้ลงทุนที่มีประสบการณ์จะพูดว่า ผมเต็มใจที่จะลงทุนในบริษัทนี้ เพราะเชื่อว่ามันจะเป็นการตัดสินใจลงทุนที่ยอดเยี่ยม แต่เพื่อความไม่ประมาท ผมจะลงทุนด้วยเงินเพียง 5% ของเงินลงทุนทั้งหมด
ความเชื่อผิดๆ ข้อที่ 2 : “ไม่มีวันที่ผมจะซื้อหุ้นในช่วงนี้หรอก เพราะช่วงนี้ตลาดหุ้นมันย่ำแย่เอามากๆ”
ความเข้าใจผิด มีแต่คนโง่ๆ เท่านั้นที่จะซื้อหุ้นในช่วงที่ตลาดย่ำแย่อย่างนี้
ทำไมถึงเป็นความเชื่อที่ผิด หากหุ้นที่เราซื้อยังคงมีปัจจัยพื้นฐานที่มั่นคง ราคาหุ้นที่ตกลงมาในปัจจุบันจะเป็นเพียงเพราะความกลัวของผู้ลงทุนในระยะสั้นๆ ซึ่งจะเหมือนเวลาร้านค้าติดป้ายลดราคา 
เป็นโอกาสอันดียิ่งที่จะแสวงหาหุ้นราคาถูกที่มีปัจจัยพื้นฐานดี มีราคาต่ำกว่าที่มันควรจะเป็นมาไว้ในพอร์ตการลงทุนของเรา แต่อย่าลืมทำการบ้าน เพราะไม่ใช่ว่าทุกอย่างที่ลดราคาจะดีไปหมด เราต้องขยันหาความรู้และหาความจริงว่าอะไรทำให้ราคาหุ้นดีๆ ตกลงมามากขนาดนั้น ต้องมั่นใจว่ามันเป็นเพราะตลาดโดยรวม ไม่ใช่เพราะบริษัทนั้นๆ มีปัญหาใหญ่ๆ ที่เรายังไม่รู้ จำได้ไหมที่เคยแนะนำไปว่า Recession ที่เพิ่งเกิดขึ้นจากปัญหา Subprime และ CDOs จะทำให้คนมีเงินสดได้รับโอกาสในการซื้อของดีราคาถูก และร่ำรวยขึ้นมาได้
จงจำไว้ว่าตลาดหุ้นเป็นตลาดที่มีวงจรหรือวัฏจักรของมัน และในช่วงที่คนขายอย่าตื่นตระหนกมัน ไม่ได้หมายความว่าเราต้องทำตาม
ผู้ลงทุนที่มีประสบการณ์จะพูดว่า ผมกำลังได้รับโอกาสที่ดีมากในการเลือกลงทุนในหุ้นดีๆ ที่ราคาตกลงมาเพราะตลาดหุ้นมันย่ำแย่ในวันนี้ ผมจะต้องรักการตัดสินใจซื้อหุ้นวันนี้แน่ๆ เมื่อทุกอย่างดีขึ้น และราคาหุ้นกลับขึ้นไปสูงอย่างที่มันควรจะเป็นในอนาคต
สัปดาห์หน้าเรามาต่อถึงความเชื่อที่เหลืออีก 3 ข้อกัน